กรมการข้าว จับมือมหาวิทยาลัยเชียงใหม่ ปรับปรุงพันธุ์ข้าวด้วยเทคโนโลยีไอออน
นายอาชว์ชัยชาญ เลี้ยงประยูร อธิบดีกรมการข้าว เปิดเผยว่า กระทรวงเกษตรและสหกรณ์ มีแนวคิดที่จะยกระดับชีวิตความเป็นอยู่ของเกษตรกร ชาวนาให้ดีขึ้น เนื่องจากชาวนาไทยยังคงเป็นกลุ่มอาชีพอันดับต้นๆ ที่ประสบปัญหาหนี้สิน สาเหตุสำคัญประการหนึ่งก็คือ พันธุ์ข้าวไทยที่ชาวนาปลูกนั้น เป็นข้าวเพื่อการบริโภค เป็นหลัก ซึ่งข้าวเพื่อการบริโภคนั้นเป็นสินค้าที่มีการแข่งขันสูง ประเทศคู่แข่งเอง เช่น ประเทศเวียดนามและอินเดีย สามารถผลิตข้าวได้ในราคาต้นทุนที่ต่ำกว่าประเทศไทย จึงทำให้เกิดกดราคาข้าวให้ต่ำลงเพื่อที่จะสามารถแข่งขันด้านการส่งออกข้าวกับต่างประเทศได้ ซึ่งส่งผลให้ราคาการรับซื้อข้าวจากชาวนาในประเทศลดน้อยลง ไม่คุ้มต้นทุน ล่าสุด กรมการข้าว ร่วมกับมหาวิทยาลัยเชียงใหม่ ร่วมหาแนวทางในการแก้ปัญหาความยากจนและแก้ปัญหาการปลูกข้าวที่ได้ผลผลิตไม่คุ้มค่าต่อการลงทุนรวมถึงปัญหาโรคและแมลงศัตรูข้าวที่ระบาด โดยมหาวิทยาลัยเชียงใหม่จะนำเทคโนโลยีไอออนพลังงานต่ำมาใช้ในการพัฒนาปรับปรุงพันธุ์ข้าวให้มีประสิทธิภาพและก่อให้เกิดผลผลิตที่เพิ่มมากขึ้น